Rempit Sampai Langit

Rempit Sampai Langit merupakan filem aksi komedi Malaysia 2017 arahan Silver terbitan Suhan Movies & Trading Sdn Bhd. Filem ini dibintangi oleh Ajak Shiro, Tauke Jambu, Nabila Huda dan Cristina Suzanne dan mengisahkan tentang Kudin yang membuat keputusan untuk menyertai geng Mat Rempit bagi memenangi kembali hati teman wanitanya, namun menemui kegagalan. Filem ini ditayangkan pada 23 November 2017.

Plot
Mengisahkan tentang remaja bernama Kudin yang nekad untuk menyertai kumpulan mat rempit demi memikat semula hati kekasihnya, tetapi dia kecewa apabila tidak seorang pun kumpulan itu mahu dia menyertai mereka. Hidupnya berubah apabila seorang saintis Arab memberinya minyak magik yang membuatkan motornya terbang. Insiden itu telah menjadi tular di internet. Rakan baiknya Comel, yang menaruh minat terhadap Kudin, menyedari perubahan perangai Kudin dan dia cuba untuk mengembalikan Kudin yang dahulu. Kudin kini menjadi seorang yang terkenal dalam dunia rempit.

Pelakon

Pelakon utama
 Ajak Shiro sebagai Kudin
 Nabila Huda sebagai Comel

Pelakon pembantu
 Tauke Jambu sebagai Bob
 Reen Rahim sebagai Inspektor Murni
 Jay Iswazir sebagai Zingo
 Cristina Suzanne sebagai Yati
 Indera Hafiz sebagai Dino
 Azliyuszaini Mohd Noor sebagai Boss Kudin
 Bil Azali sebagai Amin

Penampilan khas
 Ruminah Sidek sebagai Mak Cik
 Abu Bakar Juah sebagai Pak Cik

Penerbitan
Rempit Sampai Langit merupakan filem kedua arahan Silver bersama Suhan Movies & Trading selepas filem Balistik (2014). Rosyam Nor berkhidmat sebagai penerbit filem ini, manakala J. Cho dan Julia Juhasu berkhidmat sebagai Penerbit Eksekutif. Proses kesan visual dan CGI dijalankan di Viper Studios milik Syafiq Yusof.

Keluaran dan sambutan
Rempit Sampai Langit dikeluarkan pada 23 November 2017 dan menerima ulasan positif dari pengkritik filem. Shazryn Mohd Faizal dari mStar Online menghuraikan bahawa "corak filem ini sudah acapkali diketengahkan di layar perak dan disebabkan itu, secara zahirnya, ia boleh dianggap sebagai sebuah filem yang dikitar semula." Aqmar Mustaza menulis untuk Sinar Harian menyifatkan Rempit Sampai Langit sebagai sebuah filem komedi ringan yang mencuit hati.

Rujukan

Pautan luar
 

Filem 2017
Filem Malaysia tahun 2017
Filem arahan Silver Chung
Filem aksi Malaysia
Filem komedi Malaysia